צפה בשלושה שיעורים ובצע את המטלה הבאה

**תצפיות - מסלול לחינוך מיוחד**

מטרות התצפית:

* הכרות ולמידה מעמיקה על הנעשה בתוך הכיתה במהלך שיעור .
* פיתוח יכולת הסקת מסקנות בהתאם לשאלות מנחות תוך הבאת דוגמאות וחיזוקים לדבריך.

בכניסתך לכיתה החדשה עליך לצפות באופן אובייקטיבי עד כמה שניתן בתלמידי הכיתה ובמתרחש בתוכה.

לפניך שישה מוקדים להתייחסות. **בחר שלושה מוקדים** מבין ששת המוקדים המוצעים.

**הקפד על כתיבה רהוטה, ברורה ומנומקת.**

סכם את מסקנותיך בכל אחד מהמוקדים, התייחס למרכיבים המפורטים בכל נושא:

1. **היכרות עם הכתה**: מיהם התלמידים בכיתה? האם לכולם מאפיינים משותפים? היכן אתה מזהה שונות ובמה היא באה לידי ביטוי? (שים לב למראה חיצוני, יכולות אקדמיות הנדרשות במהלך שיעור, טווח קשב, מוטיבציה ,יכולת שפתית, יכולת מוטורית, יכולות חברתיות, רגשיות) האם קיים פער בולט ביכולות אלו  שצפית בהן (יכולת חברתית מפותחת בהשוואה ליכולת שפתית ראשונית, מראה חיצוני מוקפד בהשוואה להרגלי התנהגות מוזנחים וכו')

2. **שיעור מיטבי**: מהן מטרות השיעור? מהו נושא השיעור? מהו אופי השיעור? (פרונטאלי, עבודה עצמאית, עבודה בקבוצות, משחק משותף, למידה פעילה, שיח, ועוד), מהו מבנה השיעור האם תוכל לזהות פתיחה גוף וסיום, האם יש מאפיינים ייחודיים לכל אחד מהחלקים? כמה ואיזה פעולות הוראה זיהית בשיעור? האם צפית בפעילות הוראה שהיתה חדשה עבורך?  כיצד מותאם מבנה השיעור על חלקיו השונים לצרכי הלומדים? האם זיהית גמישות/ התאמות בחלקיו של השיעור מול בלתי צפוי ( אי שקט, תנאי מזג אוויר , מקום התרחשות השיעור, גורמים מתערבים וכו' ), האם המטרות הושגו?

3. **עזרי הוראה**: לוח, אמצעי המחשה, מחשב, סביבת למידה בתוך הכיתה, משחק,  מצגת, סימולציה, אחר. תאר את מעורבות אנשי הצוות והתקשורת ביניהם במהלך השיעור–סייעת, בת שירות לאומי,  סטודנטית.

4.  **תקשורת בין אישית**: האם מתקיימת תקשורת בין התלמידים? כיצד היא באה לידי ביטוי? האם היא מכוונת ע"י המורה/ הצוות הנוכח? האם המורה עסוק בלפתח ולקדם תקשורת זו? כיצד הוא עושה זאת? דרכי ההתקשרות ועוצמת הקול  של המורה עם תלמידיו באופן מילולי, בלתי מילולי (ג'סטות), קלסרי תקשורת , כרטיסי רצף, שפת סימנים.

5. **עמ"ר: (ערך, מסר, רלוונטיות)** הסבר/י כיצד הנושא רלוונטי ומשמעותי לתלמידים? האם הלימוד זימן מעורבות? יוזמה? שיח? האם המורה שיתף את התלמידים במטרות השיעור? האם התלמידים לקחו אחריות על הלמידה? האם הוקנו ערכים? האם נעשו התאמות לתלמידים ספציפיים?

6. **ניהול כתה:** האם יש כללי התנהגות בכיתה? כיצד הכללים מוצגים לצוות ולתלמידים בכיתה? האם קיים חוזה התנהגות כלשהו?  
אקלים כיתתי- איזו אווירה שוררת בכיתה? מהם הגורמים לאווירה זו? האם יש בעיות משמעת? תאר את הבעיות ואת דרכי ההתמודדות של הצוות החינוכי בכיתה (שפת הגוף של המורה, התנהגות סמכותית, מניעת בעיות משמעת). תאר את השפעת הבעיה על תלמידי הכיתה.